钦定古今图书集成/明伦汇编/氏族典/第055卷 > 《廖用贤尚友录》 > 徐盛
## 钦定古今图书集成/明伦汇编/氏族典/第055卷 > 《廖用贤尚友录》 > 徐盛

按《吴志徐盛传》：“盛字文向，琅邪莒人也。遭乱，客居吴，
以勇气闻。孙权统事，以为别部司马，守柴桑长，拒黄
祖。祖子射，尝率数千人攻盛，盛时吏士不满二百，与
相拒击，伤射吏士千馀人。权以为校尉、芜湖令。复讨
临成、南阿山贼有功，徙中郎将，督校兵。后迁建武将
军，封都亭侯，领庐江太守。所向有功，迁安东将军，封”
芜湖侯。后魏文帝大出，有渡江之志，盛建计从建业
筑围，作薄落，围上设假楼，江中浮船。文帝到广陵，望
围愕然。弥漫数百里，而江水盛长，便引军退。黄武中
卒。子楷袭爵，领兵。